Invitasjon til å søke Riksantikvaren om tilskudd til istandsetting og sikring av middelalderkirker i stein

Kirkene er i en særstilling som kulturminner. De forteller om 1000 års kulturhistorie og er blant våre mest verdifulle bygninger når det gjelder arkitektur, kunsthistorie og håndverk. Som et ledd i bevaringen av denne kulturarven, og som en del av regjeringens tiltakspakke for å få Norge ut av koronakrisen, har Stortinget i 2021 bevilget 59,3 millioner kroner til sikring av kulturhistorisk viktige kirkebygg over BFDs (Barne- og familiedepartementet) budsjett. Departementet har bedt Riksantikvaren om å forvalte midlene.

I denne utlysningen inviteres eiere av **middelalderkirker i stein**,som kan søke om:

1. istandsetting av kirkenes klimaskall. Tilskudd inntil 1.000.000 kr.
2. forprosjekt for utbedring av murverk. Tilskudd inntil 300.000 kr.
3. forprosjekt for slokkeanlegg. Tilskudd Inntil 300.000 kr.

Søknadsskjemaene for hvert av de tre tiltakene ligger under den enkelte kirke i Kirkebyggdatabasen.

Det gis ikke tilskudd til vanlig vedlikehold. Tilskudd til konservering eller behandling av inventar og gjenstander faller ikke inn under bevilgningens formål.

NB: Alle kirker eldre enn 1850 kan søke om tilskudd på inntil 300.000 kr. til utskifting av sikringsskap med skrusikringer og gammelt installasjonsmateriell. Se egen utlysning og eget søknadsskjema i Kirkebyggdatabasen.

**Utvalgte kirker**

Ved denne tildeling av tilskudd til klimaskall og forprosjektering av slokkeanlegg og utbedring av murverk, har Riksantikvaren i samråd med BFD, KA (Arbeidsgiverorganisasjon for kirkelige virksomheter) og KR (Kirkerådet) valgt å prioritere middelalderkirkene i stein. Gjennom KAs Kirkekontroll 2017 ble det klart at tårn, yttertak og yttervegger er blant de delene av kirkebyggene som kommer dårligst ut i tilstandsundersøkelsen. Det er disse delene av kirkebygget som er mest værutsatt, og mangelfullt vedlikehold av kirkens klimaskall vil ofte gi omfattende og kostbare følgeskader på bærende konstruksjoner og andre deler av bygget. Kirkekontrollen viser også at middelalderkirkene i stein har en alvorlig svak tilstand for ytterveggene, og derfor velger vi å la disse kirkene få søke om midler i denne omgang.

**Nærmere beskrivelse av tiltak det kan søkes tilskudd til**

1. For **klimaskalltilta**k vil Riksantikvaren bidra med tilskudd på inntil 60% av kostnadene, oppad begrenset til 1.000.000 kr. Riksantikvaren gir ikke tilskudd på mindre enn 300.000 kr til denne typen tiltak
2. For **forprosjekt for utbedring av murverk** vil Riksantikvaren bidra med tilskudd på inntil 60% av kostnadene oppad begrenset til 300.000 kr. Riksantikvaren gir ikke tilskudd på mindre enn 150.000 kr til denne typen tiltak. Når det gjelder større restaurering av middelalderkirkenes murverk, så er man i hvert enkelt tilfelle nødt til å gjøre en grundig undersøkelse for å vurdere murveggenes tekniske tilstand, og for å kunne bestemme omfanget og metoden for istandsettingen. På 1900-tallet og da særlig etter andre verdenskrig, har det vært benyttet sement- og malingstyper som har gjort eller kan gjøre skade på middelaldermurverket. Flere kirker er pusset med sementpuss, i motsetning til den historisk korrekte kalkpussen. Dette skaper fuktproblemer, og spørsmålet blir dermed hvordan man kan få fjernet sementen på best mulig måte uten å skade stein i murverket. I noen tilfeller kan det være best å la sementpussen bli stående, om det ikke later til å være fuktproblemer i veggen. Slike spørsmål skaper utfordringer for oss i dag, og for å kunne legge et best mulig grunnlag for utbedring som kan bli omfattende og kostbare prosjekter, bør man gjennomføre et forprosjekt. Forprosjektet vil innbefatte prøvetaking og analyse av kalkmørtel inne i murveggene; å avklare murveggenes tilstand mht. til fuktinnhold, salter, nedbryting, m.m.; kartlegging av hvilke materialer som er brukt som puss og maling de siste hundreårene og oppsetting av prøvefelter hvor det undersøkes hvordan sementprodukter i maling og puss kan fjernes på en skånsom måte. Dette skal munne ut i en anbefaling om videre tiltak på kirkens murverk.
3. For **forprosjekt for slokkeanlegg** vil Riksantikvaren bidra med tilskudd inntil 60% av kostnadene oppad begrenset til 300.000 kr. Riksantikvaren gir ikke tilskudd på mindre enn 150.000 kr. til denne typen tiltak. Installasjon av slokkeanlegg i middelalderkirker har vist seg å være prosjekter som krever særskilt god planlegging både når det gjelder prosjektet som sådan og finansieringen. Det må vurderes hvilken type slukkeanlegg man skal velge, hvor man skal legge rørføring for både å sikre de kulturhistoriske verdiene og samtidig oppnå best mulig slukkeevne, hvor man skal plassere teknisk rom, og ikke minst: i og med at middelalderkirkegårdene nå er fylkeskommunenes ansvar, må trasé for rør over kirkegården til slukkeanlegget avklares med dem. I mange tilfeller er det siste et omfattende og tidkrevende prosjekt, som krever arkeologiske undersøkelser. Brannsikringstiltak krever derfor svært god planlegging. Som en hjelp for kirkeeierne, og for å kunne ivareta kirkenes kulturhistoriske verdi på best mulig måte, ønsker vi å kunne gi tilskudd til forprosjekt for slokkeanlegg i middelalderkirker.

**Krav til prosjekt**

Vi oppfordrer kirkeeier til å fylle ut søknaden så detaljert som mulig, og til å legge ved alt av relevant informasjon. Av kapasitetshensyn har Riksantikvaren ikke mulighet til å hente inn utfyllende informasjon etter at søknadsfristen er løpt ut.

Til orientering: Riksantikvaren har også en ordinær tilskuddsordning for **brannsikring** av middelalderkirker i stein, med søknadsfrist 31.januar 2022. Vi oppfordrer eiere av middelalderkirker til å søke om tilskudd til brannsikring, fortrinnsvis etter et utført forprosjekt som beskrevet over

**Frist for gjennomføring av tiltak**

Tiltakene må gjennomføres innen **31.10.2022**.Riksantikvaren må også ha sluttrapport og utbetalingsanmodning innen denne datoen.

**Krav til arbeid på fredete kirker**

Det er viktig å merke seg at selv om dere får innvilget søknad om tilskudd, må dere sende egen søknad om tillatelse til å gjennomføre tiltakene.

Riksantikvaren viser til Rundskriv Q-06/2020 *Forvaltning av kirke, gravplass og kirkens omgivelser som kulturminne og kulturmiljø*.

*Kirkebygg som er oppført før 1650* er fredet etter kulturminneloven. Større oppussings- og reparasjonsarbeider trenger tillatelse fra Riksantikvaren, og eventuelt også fra Den norske kirkes godkjenningsorgan. Ved istandsetting skal det brukes materialer og teknikker som er tilsvarende dem man finner på kirken i dag eller som er tradisjonelt forankret. Utførende firma skal oppgi formell kompetanse og referanseprosjekter med kontaktinformasjon. Håndverkerne skal ha fagskolepoeng eller studiepoeng innen praktisk bygningsvern eller kunne dokumentere tilsvarende realkompetanse. Generelt skal det stilles krav til at håndverkerne har deltatt i minst tre prosjekter tidligere med tilsvarende arbeidsoppgaver. Lærlinger eller andre under kompetanseoppbygging skal følges opp kontinuerlig under arbeidet. Sentrale fagpersoner og byggeplassleder i utførende firma må beherske norsk for å kunne diskutere kvaliteten ved utførelsen.

**Gjennomføring**

1. Kirkeeier søker om tilskudd gjennom KAs kirkebyggdatabase [www.kirkebyggdatabasen.no](http://www.kirkebyggdatabasen.no). Søknadsskjemaet er tilgjengelig fra og med **fredag 9. april 2021.**
2. Søknaden må fylles ut og sendes inn innen **fredag 21. mai 2021.**
3. Riksantikvaren prioriterer blant de innsendte søknadene og fatter vedtak om tilskudd. Dersom det er mange søknader, kan det bety at noen kirker ikke får tilskudd, selv om kriteriene er innfridd. Riksantikvaren tar sikte på å gi svar på søknadene innen **fredag** **18. juni 2021.**
4. Tilskuddet utbetales etterskuddsvis. Riksantikvaren skal ha sluttrapport og utbetalingsanmodning innen **31.10.2022**. Dette innebærer at tiltakene må være gjennomført til da. **Ved oversittelse av fristen vil tilskuddet falle bort.**

**Kontaktinformasjon:**

Terje de Groot (seniorrådgiver Riksantikvaren): terje.degroot@ra.no